**Havária vrtuľníka pri Strelníkoch** sa stala 7. septembra 2016 v lokalite Bukovina v katastri obce Strelníky, približne 20 km východne od Banskej Bystrice.. Pri havárii záchranárskeho vrtuľníka AIR - TRANSPORT EUROPE (ATE) zahynuli traja členovia posádky a jeden pacient.

Nehoda
------

Pri Strelníkoch hasiči pomáhali 38 ročnému mužovi, ktorý mal zranenú nohu. Podľa TASR pomáhala Horská služba. Na miesto sa dostali, ale pre zlú dostupnosť terénu museli požiadať o pomoc vrtuľník. Záchranári pacienta ošetrili a naložil no do minúty po vzlietnutí vrtuľníka ostalo ticho.

Pilot vrtuľníka bol skúsený, bývalý vojenský pilot. Nalietaných mal viacej ako 4 640 letových hodín, patril tak medzi najskúsenejších vo firme. Typ Bell 429 však spoločnosť ATE zaviedla do prevádzky len krátko pred nehodou a pilot mal na tomto type nalietaných 17 hodín 48 minút, z toho 1 hodinu 53 minút v noci.

V piatok 9. septembra vyšetrovatelia našli letový zapisovač vrtuľníka. Pamäťové moduly zapisovača sa však počas vyšetrovania ukázali byť poškodené intenzívnym sálavým teplom počas požiaru po náraze, v dôsledku čoho nebola obnova dát možná.

Reakcia
-------

Vrtuľník leteckej pátracej a záchranárskej služby Vrtuľníkové krídlo generálplukovníka Jána Ambruša Prešov bol aktivovaný do lokality pri Banskej Bystrici kde sa zúčastnil pátrania po nezvestnom záchranárskom vrtuľníku. Posádka po vyše hodine pátrania určila miesto nehody, upovedomila vrtuľník Letky Ministerstva vnútra a Hasičský a záchranný zbor. Po doplnení paliva na základni Sliač sa vrátila na domovskú základňu.

Na mieste nehody pracovalo vyše sto príslušníkov polície, hasičov, členov Horskej záchrannej služby. Terén najprv prehľadávali pomocou termovízie zo vzduchu, potom aj pešo a pomocou psov. Nehodu skúmali pracovníci Leteckého úradu SR. Na miesto prišiel aj minister vnútra Robert Kaliňák a minister zdravotníctva Tomáš Drucker.

Vyšetrovanie a príčiny
----------------------

Vyšetrovanie nehôd spadá pod kompetenciu Leteckého a námorného vyšetrovacieho útvaru MDV SR. Ten vydal 18. augusta 2017 záverečnú správu, v ktorej uvádza tieto hlavné príčiny:

* *stret vrtuľníka s lesným porastom počas letu v klesavej zákrute v prízemnej výške,*
* *pilot po vzlete nenastúpal bezpečnú výšku nad okolitým terénom.*

Obete
-----

Pri nehode zahynuli traja členovia posádky:

| Meno a priezvisko | Vek | Zaradenie | Funkcia |
| --- | --- | --- | --- |
| Ján Rušin | 50 | AIR - TRANSPORT EUROPE | pilot |
| Patrícia Krajňáková | 46 | AIR - TRANSPORT EUROPE | lekárka |
| František Bartoš | 32 | AIR - TRANSPORT EUROPE | letecký záchranár |
|

Reakcie
-------

Prezident Andrej Kiska na svojej facebookovej stránke zverejnil toto vyhlásenie: „*traja záchranári a pacient zomreli. Vrtuľník sa zrútil neďaleko Banskej Bystrice. Ďalšie obrovské nešťastie. Záchranári nasadzujú každý deň svoj život, aby pomohli iným. Každé ráno idú do práce s tým, že nevedia, čo ich čaká, kam poletia, komu budú pomáhať. A každé ráno sa s pusou a prianím krásneho dňa lúčia so svojimi najbližšími, manželmi, manželkami, deťmi. Včera večer ani dnes ráno sa svojimi najbližšími už nestretli. Ostali oči plné sĺz, v nás všetkých je pocit obrovského smútku. Včera zahynul aj pilot Janko Rušin, moja blízka rodina. Večne usmiaty chalan. Jeho rodine, ako aj pozostalým všetkých obetí nešťastia chcem vysloviť úprimnú sústrasť.*" Poslanci Národnej rady si obete uctili minútou ticha.

Referencie
----------

1. 1 2 3 4 5   *Záverečná správa o bezpečnostnom vyšetrovaní leteckej nehody vrtuľníka typu Bell 429 poznávacej značky OM-ATR* [online]. Bratislava: Letecký a námorný vyšetrovací útvar Ministerstva dopravy SR, 2017-08-18, [cit. 2017-08-20]. Dostupné online.
2. 1 2 3 4 5 6 7 8 9 10 11   *VIDEO: Všetky štyri obete tragickej havárie vrtuľníka už našli* [online]. TASR, 2016-09-08, rev. 2016-09-08, [cit. 2016-09-12]. Dostupné online.
3. 1 2   Pád záchranárskeho vrtuľníka neprežili štyria ľudia. *SME* (Bratislava: Petit Press), 2016-09-08. Dostupné online [cit. 2016-09-12]. ISSN 1335-4418.
4. 1 2 3 4 5 6  VRAŽDA, Daniel. *Pri Banskej Bystrici sa zrútil záchranársky vrtuľník, zahynuli štyria ľudia* [online]. N Press, 2016-09-08, [cit. 2016-09-12]. Dostupné online.
5. ↑   *Záchranári našli telá všetkých obetí z vrtuľníka, objavili aj čiernu skrinku* [online]. N Press, 2016-09-09, [cit. 2016-09-12]. Dostupné online.
6. ↑  NEHILA, Daniel npor.. *Pátracia akcia LPZS* [online]. Prešov: Vrtuľníkové krídlo generálplukovníka Jána Ambruša Prešov, 2016-09-08, [cit. 2016-09-16]. Dostupné online. Archivované 2016-09-17 z originálu.

Externé odkazy
--------------

* Záverečná správa Leteckého a námorného vyšetrovacieho útvaru MDV SR